## El Consell aprova el decret que dota els centres educatius d’auxiliars de conversa en llengües estrangeres per al curs 2025-2026

*** Per primera vegada estos recursos es destinaran tant a centres públics com a centres concertats sostinguts amb fons de la Generalitat
* Educació destinarà 11,2 milions d’euros per a auxiliars de conversa en anglés per al curs 2025-2026**

El Consell ha aprovat el decret pel qual s’establixen les normes especials reguladores de subvencions a auxiliars de conversa de llengua estrangera en els centres educatius per al curs 2025-2026.

Per primera vegada, esta norma inclou tant els centres públics com els centres concertats sostinguts amb fons de la Generalitat. La dotació prevista durant este període ascendix a 11,2 milions d’euros.

Per a implementar-ho, el curs comptarà amb 1.400 auxiliars de conversa, 1.187 dels quals estaran en centres educatius públics i 213, en centres concertats de la Comunitat Valenciana.

Segons arreplega el decret, es concedirà una quantitat mensual per a gastos de manutenció i allotjament de 1.000 euros per auxiliar de conversa, l’horari setmanal del qual serà de 16 hores, en les quals s’inclouen les hores de coordinació amb el professorat del centre.

Les estades formatives de persones auxiliars de conversa en llengua estrangera en els centres educatius sostinguts amb fons públics tenen com a objectiu afavorir l’aprenentatge de llengües estrangeres, però també, i de manera prioritària d’acord amb les metodologies actuals, com ara el tractament integrat de llengües i el tractament integrat de llengua i continguts, l’aprenentatge de continguts curriculars vehiculats en llengües estrangeres, al mateix temps que les persones auxiliars adquirixen un coneixement de la llengua i cultura espanyoles i valencianes.

Estos aprenentatges integradors inclouen l’acostament i el coneixement d’altres cultures de diferents països mitjançant dinàmiques d’aula, tasques i activitats diverses d’aula incloses en el projecte educatiu del centre i en les programacions docents.

Entre els objectius que desenrotllen els processos de millora de la qualitat de l’ensenyança no universitària es troba el domini de diferents llengües i la formació d’una ciutadania plurilingüe en una societat multicultural, a on s’aprenen les dos llengües cooficials, valencià i castellà i, almenys, una llengua estrangera.

Per a aconseguir este objectiu es treballa junt amb el Ministeri d’Educació, Formació Professional i Esports perquè els centres docents públics i privats concertats de la Comunitat Valenciana puguen acollir persones auxiliars de conversa en llengües estrangeres.

Fecha: 22/09/2025